## Marián Cano replica a Pedro Sánchez que 1.000 milions per a l’aeroport d’Alacant “són les miquetes del que este Govern deu a la província”

*** La consellera critica que el president del Govern no haja fet referències directes a la segona pista o a la connexió ferroviària i recorda que El Prat rebrà 3.200 milions d’Aena**

La consellera d’Innovació, Indústria, Comerç i Turisme, Marián Cano, ha criticat l’anunci fet pel president del Govern, Pedro Sánchez, a Alacant, sobre la inversió que Aena té previst fer en l’aeroport d’Alacant-Elx en el seu pròxim pla director.

“Els 1.000 milions que Pedro Sánchez ha anunciat per a l’aeroport d’Alacant-Elx són les miquetes del que este Govern deu a la província”, que, segons ha recordat, “fa quatre anys que és l’última d’Espanya en inversió per càpita en els pressupostos generals de l’Estat”.

Cano ha explicat que “altres territoris que han resultat molt més beneficiats per este Govern en el seu full d’inversions, com Catalunya, rebran una inversió molt més inflada d’Aena en el seu pla director, com per exemple l’aeroport del Prat, per al qual ja s’han anunciat 3.200 milions”. “Mentres, nosaltres hem de conformar-nos amb continuar mantenint els greuges en finançament, aigua i infraestructures, que han sigut la tònica general d’este Govern en els últims set anys”, ha dit.

Així mateix, la consellera ha lamentat que el president del Govern “haja perdut l’oportunitat de fer referència a la posada en marxa de la segona pista de l’aeroport d’Alacant-Elx, demandada per tots els sectors empresarials”, a pesar del “creixement rècord que l’aeroport d’Alacant-Elx en els últims anys”. “Màlaga comptava amb esta infraestructura amb 12 milions de passatgers, i nosaltres en 2024 superem els 18”, ha agregat. També ha recordat que “el departament d’estudis de la Cambra de Comerç d’Alacant ha xifrat en més de 800 milions l’impacte que la segona pista tindria en el PIB provincial i que el Govern d’Espanya ens està negant”.

La consellera ha lamentat, a més, que ni el president del Govern ni el ministre de Transports, Óscar Puente, “hagen fet referència expressa a la connexió ferroviària de l’aeroport d’Alacant-Elx”, una infraestructura “absolutament imprescindible per al desenrotllament de la indústria turística de la província de la qual seguim sense saber-ne res”.

“Tampoc s’ha esmentat l’aeroport de Manises, a pesar de ser el que més va créixer de la xarxa Aena en 2024 i la capacitat màxima del qual està ja desbordat per la falta de previsió en les inversions”, ha manifestat. “L’ampliació de la seua terminal no pot esperar”.

“Es tracta”, ha resumit Cano, “d’una intervenció decebedora, aliena a la realitat de la província i de la Comunitat Valenciana, amb un president que busca l’anunci fàcil per a tapar els escàndols que estem coneixent diàriament i que no ha tingut en compte la realitat econòmica del nostre territori”.

Fecha: 18/09/2025